Tot mai multe categorii profesionale din România își manifestă nemulțumirea față de veniturile salariale mici raportate la prețurile din magazine. Analistul politic Bogdan Chirieac a avut o intervenție telefonică la Realitatea Plus, unde a evidențiat măsurile luate de coaliția PSD-PNL în ultimul an care au afectat în special IMM-urile.
El a spus că nu există riscul ca "alegerile să fie blocate" din cauza protestelor diferitelor categorii profesionale: "Ar fi foarte grav și nu cred că se va merge până acolo!"
"Totuși, multe categorii sociale cer drepturi care nu sunt neîndreptățite, dar sunt nesustenabile. De exemplu, în mediul privat, taxele au fost crescute aberant. Practic s-au desființat micro-întreprinderile, s-au dat lovituri groaznice mediului privat, în timp ce cheltuielile statului continuă să crească", a spus analistul politic.
Bogdan Chirieac a mai zis că "statul nu reușește sub nicio formă să își reducă cheltuielile în timp ce așteptăm desigur o creștere substanțială a pensiilor începând cu 1 septembrie".
"Nu știu cum vor fi susținute în viitor", a adăugat analistul politic privitor la creșterea pensiilor.
"Economia României, după venirea lui Boloș la Ministerul Finanțelor, suferă enorm.", a zis Bogdan Chirieac.
Fiți la curent cu ultimele noutăți. Urmăriți DCNews și pe Google News